text: Olympiade i Agerskov: For langt til Rio
  11 august 2016 kl. 14.32
  Torsdag blev plejecentret Møllevangens udgave af de olympiske lege skudt i gang. 
  Mens atleter fra hele verdenen i disse dage dyster i de Olympiske Lege i Brasilien, dyster mennesker i alle aldre på Plejecenter Møllevangen i Agerskov. Indtil søndag i næste uge skal både beboere og lokale børn dyste i diverse olympiske discipliner.
  -  Vi vil gerne være i bevægelse, og vi vil gerne skabe livglæde for vores beboere. Det er dejligt at skabe livsglæde - det er da en gave at få lov til at lave sådan et arrangement med beboere og børn og se den glæde og det engagement der er, siger centerleder Ruth Nørgaard til TV SYD.
  I dag var der åbningsceremoni med både indmarch og fakkeltænding. Plejecentrets alderspræsident Andreas Andresen på hele 103 år, fik lov at tænde den olympiske ild, selvom han desværre havde glemt, at han var blevet pålagt opgaven. Ved arrangementet deltog også elever fra de to lokale skoler - Agerskov Skole og Agerskov Kristne Friskole.
  